《答及甫和 其一》
宋代·洪咨夔

束发读连山，端倪识乾坤。欲辨南北戒，须窥越胡门。

藏书探禹穴，乘槎穷灵源。平生蓬矢志，到处屐齿痕。

脚方西湖脱，眼已青丘吞。长风一苇航，急浪万里奔。

易艬溯月峡，讯程指新繁。江行大玉篆，星垂小铜浑。

风俗异东吴，气候如南恩。青壁拔地起，黄流从天翻。

身随五两动，命恃百丈存。山灵迎我来，林影罗旌幡。

川妃导我去，涛声合钟埙。蛟龙蛰渊底，虎豹潜崖根。

间逢偓期语，尽辟夔魍魂。有祠扁汶川，倚山坐平原。

已绝白狗渡，尚望黄牛蹲。要神楚怀糈，赉福鲁致糈。

力护重险济，兆应匪寇婚。欧以异梦纪，苏以定分论。

君诗班其间，压倒白与元。短窗箬叶蓬，浊酒椰子尊。

肯来共吸鲸，有味过解鼋。磴藓挹晓润，岩葩借春温。

郊丁趁虚集，滩户射利喧。巢云屋鳞鳞，锄月坡反反。

棕花荐甘芳，竹枝写辛酸。是中有佳趣，所在留行轩。

胸次饫壮观，笔端快孤骞。一朝簿书来，能令目眵昏。

作者简介：洪咨夔，(1176～1236)，南宋诗人，汉族人。字舜俞，号平斋。於潜（今属浙江临安县）人。嘉泰二年(1202)进士。授如皋主簿，寻为饶州教授。作《大治赋》，受到楼钥赏识。著作有《春秋说》3卷、《西汉诏令揽钞》等。